Navarra Suma talde parlamentarioari atxikitako foru parlamentari Javier García Jiménez jaunak galdera egin du (10-22/PES-00155), jakin nahi baitu ea *Lurralde Kohesiorako Departamentuan egokitzapen edo proiektu berririk ba al dagoen Fiterora doan NA 6900 errepidea hobetzeko, gutxi gorabehera 17. kilometrotik aurrera, eta, baiezkoan, zer aukera planteatzen diren, zer egutegi-aurreikuspen dagoen obrak egiteko, eta aurreikusi al den errepide plan berrian sartuak izatea*. Galderari erantzunez, Nafarroako Gobernuko Lurralde Kohesiorako kontseilari Bernardo Ciriza Pérez jaunak jakinarazten du Herri-lanen eta Azpiegituren Zuzendaritza Nagusiak honako proiektu honen egungo egoera eta araudi indarduna berrikusi dituela: Cascantetik Fiterora doan NA-6900 errepidea zabaldu eta hobetzea N-113tik Fiterora bitartean, 1. fasea, N-113 errepideko bidegurutzetik NA-6991 errepideko bidegurutzera (NA-6900 errepideko 15+300 KPtik 19+473 KPra). Gogoratu behar da proiektua 2011n egin zela eta Sustapeneko kontseilariaren martxoaren 15eko 41/2013 Foru Aginduaren bidez onetsi zela behin betiko (2013ko 67., NAO, apirilaren 10ekoa).

Proiektuaren eguneratze honetan ez da ordezko trazadurarik planteatu. Eguneratze honetan, zehazki, proiektua araudi berrira egokitu da, ukitutako zerbitzuak berrikusi dira eta prezioak eguneratu dira.

Jarduketa hau Nafarroako Errepideen IV. Plan Zuzendarian jasotzea aurreikusten da, 7,33 milioi euroko kostu zenbatetsiarekin. Obrak egiteko egutegiari dagokionez, proiektuaren berrikuspenean hamabi hilabeteko epea ezarri da obra burutzeko.

Hori guztia jakinarazten dut, Nafarroako Parlamentuko Erregelamenduaren 194. artikulua betez.

Iruñean, 2022ko maiatzaren 27an

Lurralde Kohesiorako kontseilaria: Bernardo Ciriza Pérez